

**REPUBLIKA HRVATSKA**

**ŠIBENSKO-KNINSKA ŽUPANIJA**



G R A D Š I B E N I K

*Odbor za dodjelu nagrada*

*i drugih priznanja*

KLASA: 061-01/22-01/1

URBROJ:2182-1-02/1-22-1

Šibenik, 28. siječnja 2022.

Na temelju odredbe članka 11. Odluke o priznanjima Grada Šibenika ("Službeni glasnik Grada Šibenika“, broj 9/11-pročišćeni tekst), Odbor za dodjelu nagrada i drugih priznanja Grada Šibenika, dana 28. siječnja 2022. godine, objavljuje

**Javni poziv za podnošenje prijedloga za dodjelu priznanja Grada Šibenika u 2022. godini**

**I.**

Objavljuju se uvjeti i rok za podnošenje prijedloga za dodjelu javnih priznanja Grada Šibenika u 2022. godini i to:

**Nagrada Grada Šibenika za životno djelo**

Nagrada za životno djelo Grada Šibenika dodjeljuje se hrvatskim i stranim državljanima i to: za osobite radne i poslovne rezultate i poticaj razvitku gospodarstva na području Grada Šibenika, za zapažena ostvarenja u znanosti i znanstveno-istraživačkom radu, za zapažene uspjehe i ostvarenje u kulturi i umjetnosti, za zapažene uspjehe u odgojno-obrazovnom i pedagoškom radu, športu, zdravstvenoj i socijalnoj skrbi, za humana djela, za zapaženu građansku hrabrost. Nagrada za životno djelo Grada Šibenika ne može se dodijeliti dužnosnicima u tijelima državne uprave te lokalne i područne samouprave, za vrijeme trajanja njihova mandata.

**Nagrada Grada Šibenika**

Nagrada Grada Šibenika dodjeljuje se za osobita postignuća važna za Grad Šibenik na raznim područjima djelovanja i stvaralaštva – za rezultate postignute u prethodnoj godini.Nagrada Grada Šibenika dodjeljuje se građanima i njihovim udrugama, lokalnim zajednicama, ustanovama, poduzećima i drugim pravnim osobama.

**Plaketa Grada Šibenika**

Plaketa Grada Šibenika dodjeljuje se građanima Grada Šibenika i drugim osobama koje rade na području Grada Šibenika, udrugama građana, poduzećima, ustanovama i drugim pravnim osobama, prilikom njihovih i drugih obljetnica i Dana Grada Šibenika, za trajnu općepriznatu djelatnost, kojom su znatno pridonijeli razvoju Grada Šibenika.

**Grb Grada Šibenika**

Grb Grada Šibenika dodjeljuje se građanima Grada Šibenika, ostalim građanima Republike Hrvatske i građanima drugih zemalja, prijateljskim gradovima, međunarodnim organizacijama i organizacijama drugih država ili njihovim tijelima i ustanovama, u znak priznanja za opći razvoj demokracije, napredak čovječanstva, za uspješnu i korisnu suradnju s Gradom Šibenikom.

**Priznanje počasnog građanina Grada Šibenika**

Počasnim građaninom Grada Šibenika može se proglasiti građanin Republike Hrvatske ili stranac koji je svojim djelovanjem ili postupcima znatno pridonio promicanju, značenju i ugledu Grada Šibenika, ostvarivanju i razvijanju međusobnih odnosa Grada Šibenika i drugih gradova, naroda i država, razvoj demokracije, mira u svijetu i općem napretku čovječanstva. Počasnim građaninom Grada Šibenika ne može se proglasiti osoba koja ima prebivalište na području Grada Šibenika.

**II.**

Prijedloge za dodjelu javnih priznanja iz točke I. ovog poziva mogu podnijeti:

* **trgovačka društva i ustanove,**
* **političke stranke,**
* **udruge građana i druge organizacije, te**
* **građani.**

**III.**

Prijedlog se podnosi u **pisanom obliku** i sadrži sljedeće podatke:

* ime i prezime odnosno naziv podnositelja prijedloga,
* prebivalište ili sjedište podnositelja prijedloga,
* osobno ime odnosno naziv pravne osobe na koju se prijedlog odnosi uz navođenje osnovnih podataka o osobi (kratak životopis),
* naziv javnog priznanja za koje se podnosi prijedlog,
* iscrpno obrazloženje prijedloga odnosno postignuća i doprinosa radi kojih se predlaže dodjela javnog priznanja,
* odgovarajuću dokumentaciju (objavljene radove, analize, prikaze, kritike i ocjene, natjecateljske rezultate i sl.) kojom se potvrđuju navodi iz prijedloga,
* prijedlog mora biti potpisan, a ukoliko je predlagatelj pravna osoba prijedlog mora biti potpisan od strane ovlaštene osobe predlagatelja i ovjeren pečatom.

**IV.**

Predlagatelj mora Odboru osigurati kritičke ocjene djela, odnosno postignuća u znanstveno - istraživačkom radu i zasluge za razvitak znanosti iz bilo kojeg područja, te postignuća u književnom i umjetničkom radu i to od najmanje dva priznata stručnjaka za određeno područje.

**V.**

Predlagatelj je u prijedlogu **obvezan navesti tekst** od najviše dvanaest riječi koji se upisuje kao **tekst svečanog priznanja** iz kojeg je vidljivo u čemu se očituje izuzetan značaj ili osobita vrijednost djela, ostvarenja ili cjelokupnog životnog djelovanja.

**VI.**

Nepotpuni i nepravovremeni prijedlozi neće se uzeti u razmatranje.

**VII.**

Odluku o dodjeli priznanja Grada Šibenika donosi Gradsko vijeće Grada Šibenika na temelju prijedloga Odbora za dodjelu nagrada i drugih priznanja Grada Šibenika.

Odbor može osnovati ocjenjivačku radnu skupinu, odnosno skupine, radi stručne obrade pojedinih prijedloga i davanja mišljenja – utvrđivanja prijedloga za Gradsko vijeće.

Prijedlozi za dodjelu priznanja utvrđuju se po mogućnosti konsenzusom. Ako se ne postigne konsenzus tada prijedloge za dodjelu priznanja Odbor utvrđuje tajnim glasovanjem.

**VIII.**

Prijedlozi za dodjelu priznanja s obrazloženjem i potrebnom dokumentacijom dostavljaju se poštom na adresu **Grad Šibenik, Trg palih branitelja Domovinskog rata I,** 22000 Šibeniks naznakom **"Za dodjelu nagrada i drugih priznanja Grada Šibenika"** ili putem **pisarnice Grada Šibenika, Trg palih branitelja Domovinskog rata I,** 22000 Šibenik **do 31. kolovoza 2022. godine.**

**IX.**

Prijedlozi se mogu podnijeti na obrascu za podnošenje prijedloga za dodjelu priznanja Grada Šibenika u 2022. godini koji je objavljen na [www.sibenik.hr](http://www.sibenik.hr).

**X.**

Ostale informacije u vezi javnog poziva mogu se dobiti u Tajništvu Grada Šibenika, Trg palih branitelja Domovinskog rata I, 22000 Šibenik, putem telefona broj 431-061, te elektroničke pošte na adresi **tajnistvo@sibenik.hr.**

  PREDSJEDNIK

dr.sc. Dragan Zlatović,v.r